《题唐岱孙祜合作仿李唐寒谷先春图》
清代·弘历

涉海觅方蓬，登陆凌岱华。鞭石岂达举，云軨亦难驾。

平生山水心，不减东山谢。坐游千里路，兼消万几暇。

李唐古之人，艺圃堪称伯。继踪羌孰能，丹青空满架。

我欲传其神，求诸其匹亚。是图合作成，如集柰与蔗。

奥域邃且幽，棱峰露天罅。判势异旗鼓，亲形譬姻娅。

流泉寒不凝，珠颗崖间泻。精蓝隐树颠，午梵钟声罢。

两山环抱处，盘土可以稼。小轩三四楹，讵必凌云榭。

萧然太古民，笑傲和不嗄。梅妻微破颜，胎仙倚而讶。

貌此寒谷春，信是探元化。若无李唐迹，谁辨鸡林价。

图绘诚馀事，今古何冬夏。无怪读书人，颓风吁日下。